Seun dood by oord: ‘Hy was die nar van die familie’Aiden du Toit. Foto: Verskaf. Adrie Smit, die tannie van Aiden du Toit (10), wat Woensdag by die gewilde Zambibush-oord in die noorde van Pretoria dood is, het aan Maroela Media gesê hy het nie verdrink nie. Smit vertel Aiden was vir die dag daar saam met sy ma, twee maats en hulle ma’s. “Hulle het die seuns gevat, want dis mos nou vakansie, sodat hulle iets het om te doen vir die dag,” het Smit vertel. “Hy het sy kop op een van die ritte gestamp – soos ek verstaan is dit ’n nuwe ding wat hulle gebou het. Hy het na sy ma toe gegaan en gehuil en gesê sy kop is seer. Hy het toe begin beter voel en hy en die maatjies wou toe weer gaan, want dit was vir hulle lekker,” het Smit vertel. Smit vertel hy het toe weer sy kop gestamp en dié keer na sy ma toe gehardloop en histeries gegil: “My kop! My kop!” “Hy het daar inmekaargesak, sy ogies het begin rol in sy kop en hy het sy bewussyn verloor.” Maroela Media het vroeër berig ao. Johan van Dyk, polisiewoordvoerder, het gesê paramedici het byna twee uur lank onverpoos probeer om die seun se lewe te red, maar dit was tevergeefs en hy is op die toneel dood verklaar. Volgens Smit word daar tans vermoed hy het werwels in sy nek gebreek en moontlik ook breinskade opgedoen. “Die nadoodse ondersoek is nog nie voltooi nie.” “Hy was ’n absolute nar, ons het ons doodgelag vir hom. Hy het altyd almal laat lag. Sy ma is gebroke, sy neem nog nie alles in nie. Dit was ’n fratsongeluk, Aiden het nie verdrink nie.” Daar is tans nog nie begrafnisreëlings getref nie omdat die nadoodse ondersoek nog nie voltooi is nie, maar Smit het gesê die familie sal dit so gou as moontlik wil doen. Hy het twee broers en een suster gehad en was ‘n leerder aan die Laerskool Wonderboom Suid. Maroela Media het vroeër berig van Dyk het gesê die 10-jarige seun het vroegmiddag glo by die ZambiBush-oord in Sinoville geval óf sy kop gestamp, en vermoedelik ŉ hoofbesering opgedoen. Die bestuur van die oord het sy innige meegevoel met die seun se naasbestaandes betuig en aan Maroela Media gesê hy sal later vandag ŉ persverklaring uitreik. Die verklaring was teen namiddag nog nie beskikbaar nie. Dié tragedie volg kort nadat die sewejarige Bohlale Mokoena op 24 September vanjaar by dieselfde oord teen 16:00 vermis geraak het. Personeellede van die oord en lede van die publiek het ure lank na Bohlale gesoek, maar sonder enige sukses. Die oord se bestuur het destyds gesê daar was ŉ paar skole wat die betrokke naweek die oord besoek het en hulle is genader om vas te stel of Bohlale nie dalk op ŉ manier saam met een van die groepe in ’n bus beland het nie. Sy liggaam is die volgende dag deur ŉ bestuurder in een van die swembaddens gevind. Hy het vermoedelik verdrink.